Langer skooldag weens geskiedenis as verpligte vakArgieffoto Die instel van geskiedenis as ŉ verpligte skoolvak sal na verwagting tot ŉ langer skooldag lei, het die ministeriële taakspan oor die onderwerp bevind. Die taakspan het vanoggend die parlementêre portefeuljekomitee oor basiese onderwys ingelig oor hul vordering met die daarstel van geskiedenis as verpligte vak. Die taakspan het baie ernstig gewaarsku dat geskiedenis maklik verpolitiseer kan word, en daar moet absoluut daarvan weggestuur word. Voorbeelde van hoe om dit nié te doen nie – so het die taakspan bevind – sluit in die stelsels in Zimbabwe, waar die geskiedenis van die regerende party onderrig word, en Rwanda, waar die Tutsi-oogpunt bo die Hutu-oogpunt gepropageer word. Verskeie voorstelle is oorweeg in die omvattende verslag deur die taakspan. Dit sluit in die vraag of geskiedenis afsonderlik, of dalk saam met die vak lewensoriëntering aangebied moet word, wat die invloed op die opleiding of heropleiding van onderwysers sal wees, die tydsbestuur en klastyd ter sprake, of en hoe dit sal bydra tot samehorigheid in die land, en of die kurrikulum Afrosentries of Eurosentries moet wees. Die aanbevelings van die taakspan is soos volg: * Geskiedenis moet tot matriek verpligtend wees, en moet lewensoriëntering op die rooster vervang. * Lewensoriëntering moet verpligtend bly tot gr. 9, en die kurrikulum moet versterk word. * Lewensoriëntering moet uitgefaseer word in gr. 10 in 2023, in gr. 11 in 2024 en in gr. 12 in 2025. * Dit gee die departement van basiese onderwys ses jaar om die sillabus gereed te kry. * Die klastyd vir gr. 10 tot matriek sal van 27 en ŉ halfuur tot 29 en ŉ halfuur verhoog. * Geskiedenis moet van laerskool af geskei word van geografie as vak. * Veranderings aan onderwysopleiding sal nodig wees. * Die KABV-stelsel vir geskiedenis moet hersien word. * Daar moet groter klem op Afrikageskiedenis wees. * Antieke en pre-koloniale Afrikageskiedenis moet in die laaste skooljare onderrig word. * Die twee geskiedenisvraestelle aan die einde van matriek moet as eerste vraestel ŉ vraestel oor Suid-Afrikaanse en Afrikageskiedenis insluit, en as tweede vraestel ŉ vraestel oor internasionale geskiedenis. * Die begrotings en beurse vir die groter klem op geskiedenis moet deur die onderwysdepartement verreken word.